<classify> MAHAKAMA Kuu ya Gauteng nchini Afrika Kusini imemwamuru mkulima wa nchi hiyo, Hermanus Steyn kulipa gharama zote za kesi, aliyofungua dhidi ya Serikali ya Tanzania.Pia, mahakama hiyo imeiachia ndege ya Serikali ya Tanzania inayosimamiwa na Kampuni ya Ndege la Tanzania ATCL. Ndege hiyo aina ya Airbus 220-300 iliyopewa jina la Dodoma Hapa Kazi Tu, ilikuwa imezuiwa kwenye Uwanja wa Ndege wa Kimataifa wa Oliver Tambo, Afrika Kusini tangu Agosti 24, 2019.Ndenge hiyo imerudi Dar es Salaam jana saa mbili usiku.Steyn ambaye alipeleka shauri hilo mahakamani na kupata kibali cha kushikiliwa ndege hiyo, hakuridhishwa na hukumu ya awali na kukata rufaa ambayo pia baadaye jana nayo alishindwa.Naibu Waziri wa Mambo ya Nje na Ushirikiano wa Afrika Mashariki, Dk Damas Ndumbaro alisema nchini humo kuwa mahakama hiyo, imekubali hoja zote za mawakili wa Tanzania, hivyo serikali imeshinda kesi na ndege imeruhusiwa kuondolewa uwanjani hapo.Awali, akizungumzia suala hilo, alisema hoja zote zilizowekwa na mawakili wa Tanzania zimeshinda na mahakama kuamua ndege iondoke.Kama kuna hoja yeyote ile, Steyn anaweza kuifungua Tanzania, kwa sababu walikuja huku kwa sababu walisema kuna maamuzi ya msuluhishi, lakini maamuzi hayo yalishabadilishwa na amri ya mahakama, amri ya Mahakama ya Tanzania inaweza kutekelezwa na Mahakama ya Tanzania na si za Afrika Kusini, alibainisha naibu waziri huyo.Aidha, alieleza kushangazwa na kitendo cha mkulima huyo, kukata rufaa dhidi ya uamuzi huo wa kuachiliwa ndege hiyo kabla ya hukumu kutolewa.Tunashangaa alijuaje kwamba hukumu hii itatoka dhidi yake yeye mpaka akakata rufaa. Sisi tunaishukuru Mahakama kwa kutenda haki na Watanzania wote kwa kutu support mpaka hapa tulipofikia, alisema.Kwa mujibu wa Msemaji Mkuu wa Serikali ya Tanzania, Dk Hassan Abbasi, mahakama hiyo pia imeamuru mlalamikaji alipe gharama za kesi. Katika hatua nyingine, Waziri wa Ujenzi, Uchukuzi na Mawasiliano, Isack Kamwelwe, aliutangazia umma wa Watanzania kuwa ndege iliyoshikiliwa nchini Afrika Kusini, imeachiwa rasmi.Kamwelwe alitoa tangazo hilo mbele ya Rais John Magufuli katika mkutano wa siku mbili wa Bodi ya Wahandisi, Wakandarasi, Wabunifu Majengo na Wakadiriaji Majenzi na wadau wengine wa sekta ya ujenzi na kuibua shangwe ukumbini hapo.Alisema ndege hiyo itaendelea na ratiba za safari zake kama kawaida na aliwashukuru Watanzania kwa kupenda kusafiri na ndege zao.Kwa mujibu wa Waziri Kamwelwe, taratibu za ununuzi wa ndege zingine mpya mbili, zinaendelea. Pia, alisema ujenzi wa rada mpya katika Kiwanja cha Ndege cha Kimataifa cha Julius Nyerere na cha Kilimanjaro, umekamilika.Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi aliwashukuru Watanzania wote, waliosikitishwa na kukamatwa kwa ndege hiyo.Alisema kitendo hicho ni cha kizalendo, huku akiwashangaa waliofurahia kukamatwa kwa ndege hiyo ambayo ni mali ya Watanzania kupitia kodi zao.Waziri huyo alisema Naibu Waziri wa wizara hiyo, Dk Ndumbaro alienda Afrika Kusini tangu Agosti 3, mwaka huu, kusimamia masuala ya ndege hiyo nchini Afrika ya Kusini.Alipongeza timu ya wanasheria wa Tanzania, wakiongozwa na Dk Ndumbaro, waliotetea kesi hiyo nchini Afrika Kusini.Timu hiyo wanasheria ilikuwa na Dk Ndumbaro, Mwanasheria Mkuu wa Serikali Profesa Adeladus Kilangi, Naibu Wakili Mkuu wa Serikali, Dk Ally Possi, Mwanasheria wa Serikali Mwandamizi Vicent Tango, Mwanasheria wa Serikali Mwandamizi Gabriel Malata na Mwanasheria wa ATCL, Job Mrema.  <topic>: kitaifa 